b'\n_START_ARTICLE_\nUlrike Meinhof\n_START_PARAGRAPH_\nUlrike Marie Meinhof (Oldenburg, 7. listopada 1934. - Stuttgart, 8. svibnja 1976.), njema\xc4\x8dka novinarka i jedna od suosniva\xc4\x8da teroristi\xc4\x8dke organizacije RAF.\n_START_SECTION_\n\xc5\xbdivotopis\n_START_PARAGRAPH_\nSa \xc5\xa1est godina izgubila je oca, a uskoro zatim i majku. Zajedno sa svojom sestrom Weinke odrasla je kod profesorice Renate Riemeck, prijateljice njenih roditelja, uvjerene socijalistkinje, povjesni\xc4\x8darke i poslije suosniva\xc4\x8dice Njema\xc4\x8dke mirovne unije, uz koju upoznaje socijalisti\xc4\x8dke i pacifisti\xc4\x8dke ideje. Studira filozofiju, pedagogiju, sociologiju i germanistiku. Na sveu\xc4\x8dili\xc5\xa1tu postaje voditeljica Povjerenstva protiv atomske smrti, ulazi u Savez socijalisti\xc4\x8dki studenata, pi\xc5\xa1e za studentske listove i organizira demonstracije protiv nuklearne energije. Uskoro se zapo\xc5\xa1ljava u hambur\xc5\xa1kom \xc4\x8dasopisu lijeve orijentacije Konkret, u kojem \xc4\x87e napraviti karijeru nakon udaje. Naime, udaje se za izdava\xc4\x8da Klausa Reinera R\xc3\xb6hla, s kojim dobija blizanke Regine i Bettinu 21. rujna 1962. godine._NEWLINE_Zahvaljuju\xc4\x87i svojim kolumnama 1960-ih postaje prava novinarska zvijezda. Upravo su te kolumne u mnogim aspektima formirale pozicije \xc5\xa1ezdesetosma\xc5\xa1kog pokreta protiv nastavka Adenaurove ere, protiv desni\xc4\x8darskog populizma Franza Josepha Straussa, nesposobnosti da ra\xc5\xa1\xc4\x8disti s nacisti\xc4\x8dkom povije\xc5\xa1\xc4\x87u, \xc5\xa1utnje politi\xc4\x8dke klase o zlo\xc4\x8dinima u Vijetnamu, protiv izdava\xc4\x8dkog koncerna Springer i ulaska socijaldemokrata u veliku koaliciju. Ulrike se 1968. godine seli iz Hamburga u Berlin jer joj je brak propao. U Berlinu se pridru\xc5\xbeuje APO-u, izvanparlamentarnoj opoziciji. Do radikalizacije APO-a dolazi nakon \xc5\xa1to jedan policajac na prosvjedima protiv posjeta iranskoga \xc5\xa1aha Berlinu 1967. ubija studenta Benna Ohnesorga. Nakon toga Ulrike dolazi do zaklju\xc4\x8dka da svojim novinarskim radom ne mo\xc5\xbee ni\xc5\xa1ta posti\xc4\x87i._NEWLINE_Za vrijeme svoje novinarske karijere Ulrike upoznaje Andreasa Baadera i Gudrun Ensslin, koji su 1968. zapaljivim bombama izveli napad na dvije robne ku\xc4\x87e u Frankfurtu. Gudrun Ensslin nagovara Ulrike Menihof da sudjeluje u Baaderovu osloba\xc4\x91anju iz zatvora. Nakon dramati\xc4\x8dne akcije novinarka s ostalim sudionicima odlazi na gerilski trening u Jordan. S njom je tada bio i Horst Mahler. Nasilje, s kojim je dugo koketirala, kona\xc4\x8dno opravdava u svojoj, na vrpcu snimljenoj, izjavi poslanoj tjedniku Spiegel, a njezin vokabular i argumenti postaju osnova RAF-ove teorije: Mi, naravno, ka\xc5\xbeemo - panduri su svinje, mi ka\xc5\xbeemo - tip u uniformi je svinja, to nije \xc4\x8dovjek i moramo s njim ra\xc5\xa1\xc4\x8distiti. To zna\xc4\x8di ne samo s njim razgovarati, pogre\xc5\xa1no je uop\xc4\x87e s tim ljudima razgovarati, i naravno da se mo\xc5\xbee pucati. S Baaderom i Gudrun Ensslin, Ulrike Meinhof izgra\xc4\x91uje RAF, kao ideolog i autor natpisa kojima se formuliraju politi\xc4\x8dki ciljevi skupine. U Konceptu gradske gerile, nekoj vrsti RAF-ova ustava, iz mje\xc5\xa1avine marksisti\xc4\x8dkih i anarhisti\xc4\x8dkih teza ona stvara totalnog neprijatelja, objavljuje ratno stanje "svinjskoj dr\xc5\xbeavi"._NEWLINE_Nakon povratka u Njema\xc4\x8dku skupina, koja se u me\xc4\x91uvremenu naziva RAF, odlazi u ilegalu, odakle u sljede\xc4\x87em razdoblju izvodi plja\xc4\x8dke banaka i bomba\xc5\xa1ke napade. U tom crnom nizu ubijen je u Hamburgu glavni policijski komesar Hans Eckardt; napadnut je glavni sto\xc5\xbeer ameri\xc4\x8dke vojske u Frankfurtu; u Karlsruheu je eksplodirala bomba podmetnuta pod automobil suca Wolfganga Buddenberga koji je zadu\xc5\xbeen za istragu o bandi Baader-Meinhof; eksplodiraju dva automobila bombe u glavnom sto\xc5\xbeeru ameri\xc4\x8dke vojske u Heidelbergu itd. Ulrike Meinhof kona\xc4\x8dno donosi jo\xc5\xa1 jednu neljudsku odluku; 1970. godine daje oteti svoje k\xc4\x87eri iz Njema\xc4\x8dke i odvesti ih prijateljima na Siciliju. Baader, Gudrun Ensslin, koja ima sina, i Ulrike Meinhof poslije odlu\xc4\x8duju da im se djeca moraju odgajati kao siro\xc4\x8dad u palestinskom logoru. Ipak, djeca su po\xc5\xa1te\xc4\x91ena. Stefan Aust, njen prijatelj iz redakcije Konkreta, djecu vra\xc4\x87a ocu u Njema\xc4\x8dku. Iste godine policija hvata vode\xc4\x87e ljude RAF-a. Ulrike Meinhof zatvorena je u zatvoru u K\xc3\xb6ln-Ossendorfu. Godine 1973. bez rije\xc4\x8di vra\xc4\x87a bo\xc5\xbei\xc4\x87ne darove svojih k\xc4\x87eri i prekida svaki kontakt s njima. Stroga samica ukinuta je tek 20 mjeseci poslije. U svibnju 1975. u zatvoru Stuttgart-Stammheim po\xc4\x8dinje proces protiv \xc4\x8dlanova RAF-a. Rano ujutro 9. svibnja 1976. stra\xc5\xbea u \xc4\x87eliji pronalazi obje\xc5\xa1enu Ulrike Meinhof. Javljaju se sumnje da se nije radilo o samoubojstvu, te se postavlja pitanje krivnje policije i dr\xc5\xbeave. \xc5\xa0est dana kasnije, 15. svibnja 1976., organiziran je sprovod kada je do\xc5\xa1lo do velikog prosvjeda \xc4\x8diji je sudionik bio i kasniji njema\xc4\x8dki ministar vanjskih poslova Joschka Fischer._NEWLINE_Novinari i publicisti danas te\xc5\xbee tome da Ulrike Meinhof sve manje spominju u teroristi\xc4\x8dkom, a sve vi\xc5\xa1e u ideolo\xc5\xa1kom kontekstu. O njoj se pak opet pisalo kada je u javnost iza\xc5\xa1la njena k\xc4\x87i, tako\xc4\x91er novinarka, Bettina R\xc3\xb6hl. Ona je po\xc4\x8detkom 2001. godine objavljivanjem fotografija s demonstracija sedamdesetih godina, po\xc4\x8dela kri\xc5\xbearski rat protiv ministra vanjskih poslova Joschke Fischera. Unato\xc4\x8d tome njema\xc4\x8dki novinari Bettinu tretiraju kao opsjednutu i traumatiziranu \xc5\xbeenu koja vodi bolesnu bitku protiv uspomene na vlastitu majku. Povodom 25-godi\xc5\xa1njice smrti vlastite majke Bettina je kontriraju\xc4\x87i takvom stavu izjavila:"To \xc4\x87e opet biti povod tisku da padne u cviljenje o Ulrike Meinhof: o toj odli\xc4\x8dnoj novinarki koja je morala u ilegalu da bi promijenila svijet. Ali to je mit. Mediji bi trebali moliti za oprost za to \xc5\xa1to vi\xc5\xa1e od 30 godina stiliziraju Ulrike Meinhof u \'dobru\' teroristi\xc4\x8dku heroinu. To je nedostatak po\xc5\xa1tovanja prema \xc5\xbertvama RAF-a."'